กยศ.ไกล่เกลี่ยผู้กู้ค้างชำระทั่วประเทศ
กยศ. จับมือ ศาล ไกล่เกลี่ยข้อพิพาทเงินกู้ยืมก่อนฟ้องคดี ที่ผู้ค้ำประกันจะถูกดำเนินคดีกว่า 1.49 แสนรายปีนี้
15 มี.ค. 2556

กยศ. จับมือ ศาล ไกล่เกลี่ยข้อพิพาทเงินกู้ยืมก่อนฟ้องคดี ที่ผู้ค้ำประกันจะถูกดำเนินคดีกว่า 1.49 แสนรายปีนี้
นางสาวมุจลินท์ กำชัย รองผู้จัดการ รักษาการแทนผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า ขณะนี้กองทุนฯ ได้จัดโครงการไกล่เกลี่ยข้อพิพาทเงินกู้ยืมเพื่อการศึกษาก่อนฟ้องคดีขึ้น โดยร่วมมือกับสำนักระงับข้อพิพาท สำนักงานศาลยุติธรรม ศาลจังหวัด และศาลแขวง รวม 11 แห่งทั่วประเทศ ระหว่างวันที่ 19 มีนาคม-12 พฤษภาคม 2556 เพื่อเป็นการช่วยเหลือผู้กู้ยืมตามนโยบายรัฐบาลที่ไม่ต้องการให้เกิดการฟ้องคดีเกี่ยวกับเงินกู้ยืมเพื่อการศึกษา กองทุนฯ จึงได้ออกหนังสือเชิญชวนผู้กู้ยืมที่ค้างชำระหนี้เกิน 5 งวดขึ้นไปรวมถึง ผู้ค้ำประกันที่จะถูกดำเนินคดีในปี 2556 เข้าร่วมโครงการดังกล่าว จำนวนกว่า 149,000 ราย โดยขอให้ผู้กู้ยืมมาแสดงตนและทำการเจรจาไกล่เกลี่ยฯ โดยไม่ต้องเสียค่าใช้จ่ายใดๆ ทั้งสิ้นในการเข้าร่วมโครงการ
ทั้งนี้ การเข้าร่วมโครงการไกล่เกลี่ยฯ ผู้กู้ยืมต้องยอมรับเงื่อนไขใดเงื่อนไขหนึ่งใน 3 เงื่อนไข 1. การทำหนังสือรับสภาพหนี้ เพื่อกลับมาชำระหนี้ตามปกติ 2. การทำคำรับรองชำระหนี้เสร็จสิ้น โดยต้องชำระหนี้ที่ค้างชำระทั้งหมด และกองทุนฯ จะลดค่าเบี้ยปรับให้ 80% 3. การทำสัญญาประนีประนอมยอมความ โดยต้องตกลงผ่อนชำระหนี้เป็นรายเดือนและจะได้รับส่วนลดเบี้ยปรับในอัตรา 50%
เอกสารสำคัญที่ผู้กู้ยืมต้องเตรียมมาด้วย ได้แก่ บัตรประจำตัวประชาชนตัวจริงและสำเนา สำเนาใบเปลี่ยนชื่อ-นามสกุล (ถ้ามี) สำเนาทะเบียนสมรส (ถ้ามี) และหนังสือมอบอำนาจ (หากมอบอำนาจให้ผู้อื่นดำเนินการแทน)
ผู้กู้ยืมกลุ่มดังกล่าวเข้าร่วมโครงการไกล่เกลี่ยฯ โดยสามารถเลือกไปสถานที่จัดโครงการที่ท่านสะดวกในการเดินทาง ได้แก่ ศาลแขวงเชียงใหม่ ระหว่างวันที่ 19-23 มีนาคม, ศาลแขวงนครศรีธรรมราช ระหว่างวันที่ 21-25 มีนาคม, ศาลแขวงสงขลา ระหว่างวันที่ 27-31 มีนาคม, ศาลแขวงสุราษฎร์ธานี ระหว่างวันที่   2-4 เมษายน, ศาลแขวงพิษณุโลก ระหว่างวันที่ 3-5 เมษายน, ศาลจังหวัดนครราชสีมา ระหว่างวันที่ 18-21 เมษายน, ศาลแขวงชลบุรี ระหว่างวันที่ 18-22 เมษายน, มหาวิทยาลัยราชภัฏอุบลราชธานี ระหว่างวันที่ 23-25 เมษายน, ศาลแขวงลำปาง ระหว่างวันที่ 25-27 เมษายน, และศาลแขวงขอนแก่น ระหว่างวันที่ 27 เมษายน-1 พฤษภาคม ส่วนที่กรุงเทพฯ จะจัดขึ้นที่ศาลแพ่ง ถนนรัชดาภิเษก ในวันที่ 7-12 พฤษภาคม 2556 สอบถามเพิ่มเติมได้ที่ศูนย์สายใจ กยศ. โทร. 02-610 4888